Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Timoteo 2
Cjapitul 3
Cuintri i pericui dai ultins timps
3 1 Tu âs ancje di savê che tai ultins dîs a capitaran timps grivis. 2 Di fat i oms a saran egoiscj, tacâts che mai ai bêçs, supierbeôs e prepotents, blestemadôrs, disubidients cui gjenitôrs, cence pêl di ricognossince, cence religjon, 3 cence amôr, bausârs, caluniadôrs, cence misure, cence remission, nemîs dal ben, 4 traditôrs, alterâts, svuarbâts de supierbie, tacâts plui ai divertiments che no a Diu: 5 int ch’e à dome la façade de religjon dopo di vênt butade vie la sostance. Ancje di chei li tu âs di tignîti vuardât. 6 Di fat a son di cheste razate ancje cualchidun di chei che ti jentrin tes cjasis e a cjapin te rêt femenucis fodradis di pecjâts, sbalotadis ca e là di ogni sorte di vois, 7 ch’a stan simpri li a imparâ cence mai podê rivâ a la cognossince perfete de veretât. 8 Propit come Janes e Jambres che si son metûts cuintri di Mosè, ancje chei li si metin cuintri de veretât, oms cul cjâf plen di inicuitât, condanâts par cont de fede. 9 Chei li però no fasaran cuissà ce strade, stant che la lôr matetât le cognossaran ducj, come che ur à capitât ancje a chei altris doi.
10 Tu però tu mi sês stât dongje tal gno insegnament, te mê condote, tai miei progjets, te mê fede, te bontât, tal amôr, te pazience, 11 tes persecuzions e tai patiments, come chei che mi son capitâts a Antiochie, a Iconi e a Listre. Cetantis persecuzions ch’o ài patidis! Epûr il Signôr mi à liberât di dutis. 12 E ancje ducj chei ch’a vuelin vivi cun religjon tal Signôr Gjesù a saran perseguitâts. 13 I triscj invezit e i bausârs a laran simpri piês, imbroiant chei altris e restant imbroiâts ancje lôr.
14 Tu però reste fedêl a lis robis che tu âs imparadis e che tu sês convint, savint di ce personis che tu lis âs imparadis 15 e che di frut in sù tu cognossis lis sacris Scrituris: chês a puedin dâti la sapience ch’e mene a la salvece midiant de fede in Crist Gjesù. 16 Di fat ogni Scriture e je inspirade di Diu e util par insegnâ, par cridâ, par coregi, par educâ te justizie, 17 par che l’om di Diu al sedi formât ben, preparât a perfezion par ogni opare buine.
Notis:
- 3,1 - La ultime ete e je la nestre, chê de vignude di Crist in ca.
- 3,5 - A usavin cetant componi chestis “listis” di tristeriis: A jerin il spieli che i timps a jerin bruts.
- 3,8 - A son i doi strolics, nomenâts cussì tai libris dai antîcs ebreus; a cirivin di convinci il faraon a no molâ i ebreus (viôt Es 7,11-13. 22. 33).
- 3,11 - At 13,50; 14,5-18.
- 3,16 - La Scriture interie e je un libri ancje di Diu.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn umb_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn tgl_Latn fur_Latn